Jou kleuter het baie daarna uitgesien om by sy niggie en nefie te gaan kuier, maar pleks daarvan dat die kleingoed lekker saam speel, loop die besoek uit op ’n tranedal.
Dit breek jou hart om jou kind so teleurgesteld te sien; daarom troos jy hom met ’n lekkertjie of ’n belofte van ’n uitstappie dieretuin toe.
’n Teleurstelling kan selfs ’n waardevolle ervaring vir kinders wees, beaam Romi Tollman, ’n Kaapse berader, want dit leer hulle gesonde strategieë ontwikkel om teenspoed vorentoe op hul lewenspad die hoof te bied.
Dit is ’n ouer of voog se plig om hul kinders te leer verstaan dat daar ’n risiko vir seerkry in die lewe is.
Jy moet wel die teleurstelling vir jou kind in perspektief stel. Leer hulle dat hulle op ander gebiede suksesvol kan wees as dié waarop hulle misluk het.
Teleurstellings is ’n pynlike maar normale deel van die lewe, en ouers moet hul kinders toelaat om dit te ervaar, sê Ruschda Voskuil, ’n kliniese sielkundige van Thornton in die Kaap.
Leer ook jou kinders hul verwagtings oor sukses bestuur. “Dit beteken nie om ’n gevoel van teleurstelling vooruit te loop nie, maar oor die verskillende moontlikhede te gesels en ’n plan B te hê ingeval hulle nie sukses behaal nie.”
As jy self teleurgesteld is omdat jou kind nie so goed op skool of op die sportveld gevaar het soos jy gehoop het nie, moet jy jou eie gevoelens verwerk voor dit ’n nadelige uitwerking op jou kind kan hê, voeg sy by.
Dit is soms ’n groot uitdaging vir ouers om ’n ernstige gesprek – soos oor teleurstellings – met hul kinders aan te knoop, sê Romi. “Maar as jy bereid is om gemaklik met hulle oor belangrike lewenslesse te praat, wys dit jou kinders dat hulle enige tyd sulke gesprekke met jou kan begin voer.”